ΓΡΑΠΤΗ ΕΡΩΤΗΣΗ E-1198/97 υποβολή: Sirkka-Liisa Anttila (ELDR), Mirja Ryynδnen (ELDR) και Kyφsti Virrankoski (ELDR) προς την Επιτροπή (3 Απριλίου 1997)

Θέμα: Περικοπές στις επιστροφές κατά την εξαγωγή των γεωργικών προϊόντων της Ευρωπαϊκής Ένωσης και ιδίως του τυρού τύπου Emental, καθώς και οι συνέπειές τους όσον αφορά τη συνολική ποσότητα του παραγωμέρου στην Φινλανδία τυρού

Όταν η Φινλανδία εντάχθηκε στην Ευρωπαϊκή Ένωση, το περιβάλλον λειτουργίας του τομέα παραγωγής ειδών διατροφής της χώρας έπρεπε να μεταρρυθμισθεί ριζικά. Για την προσαρμογή στη νέα αυτή κατάσταση απαιτούνται χρόνια. Κατά τις συζητήσεις οι οποίες προηγήθηκαν του δημοψηφίσματος για την ένταξη υπογραμμίσθηκε ιδιαιτέρως ότι η προσχώρηση στην ΕΕ δεν θα προκαλέσει απερήμωση της υπαίθρου και δεν θα καταστρέψει την γεωργία μας. Αντιθέτως, η Ένωση αποβλέπει στην αύξηση, μέσω των δραστηριοτήτων της, της ζωτικότητας της υπαίθρου. Η πίστη των Φινλανδών στις υποσχέσεις αυτές έχει αρχίσει να κλωνίζεται λόγω του γεγονότος ότι οι θέσεις απασχόλησης στον τομέα παραγωγής ειδών διατροφής έχουν αρχίσει να μειώνονται σε επικίνδυνο βαθμό.

Από τις 28.2.1997 η ΕΕ έχει μειώσει τις επιστροφές κατά την εξαγωγή τυρών. Οι περικοπές αυτές αφορούν ιδίως τυρούς οι οποίοι εξάγονται στις ΗΠΑ. Από παλιά η Φινλανδία εξάγει ετησίως στις ΗΠΑ περίπου 6,8 εκατ. κιλά τυρό τύπου Emental, ποσότητα η οποία υπερβαίνει το 30% του συνολικού εξαγωμένου από την Φινλανδία τυρού. Όταν η Φινλανδία εντάχθηκε στην ΕΕ, η επιστροφή κατά την εξαγωγή για το Emental ανήρχετο σε 8 FIN ανά κιλό, ενώ σήμερα ανέρχεται σε 4,12 FIN ανά κιλό. Λόγω της τελευταίας περικοπής, η εξαγωγή τυρού προς τις ΗΠΑ κατέστη ασύμφορη από οικονομική άποψη και αδύνατη. Η μείωση κατά 30%, από τις 28.2.1996, της συνολικής ποσότητας εξαγωμένου από την Φινλανδία τυρού προκαλεί το οριστικό κλείσιμο ενός τυροκομείου (Toholampi) στην χώρα και την απόλυση σχεδόν 100 εργαζομένων οι οποίοι θα προστεθούν στους πλέον του μισού εκατομμυρίου ανέργους της Φινλανδίας.

Ποιοί είναι οι λόγοι για την τόσο ριζική μείωση της επιστροφής κατά την εξαγωγή όσον αφορά τους τυρούς τύπου Emental; Πρόκειται, μήπως, να εκμηδενησθούν οι επιστροφές κατά την εξαγωγή προϊόντων προς τις ΗΠΑ; Εάν ναι, ποιοί λόγοι επιβάλουν την αλλαγή αυτή; Λαμβάνει καθόλου υπόψη της η Επιτροπή της ΕΕ τις συνέπειες για την απασχόληση από τις περικοπές στις επιστροφές κατά την εξαγωγή όταν διαπραγματεύεται και συνάπτει συμφωνίες εν σχέσει με αυτές;

Aπάντηση του κ. Fischler εξ ονόματος της Επιτροπής (22 Μαΐου 1997)

Από την έναρξη ισχύος της συμφωνίας για τη γεωργία που είχε συναφθεί στο πλαίσιο της Γενικής Συμφωνίας Δασμών και Εμπορίου (GATT), διαπιστώθηκε ότι οι δυσχέρειες που απορρέουν από αυτή τη συμφωνία, ήταν ιδιαίτερα σοβαρές για τον τομέα του τυριού. Η Επιτροπή υποχρεώθηκε, κατά συνέπεια, να προσαρμόσει την πολιτική επιστροφών που ακολουθούσε. Για περισσότερες διευκρινίσεις, το Αξιότιμο Μέλος του Κοινοβουλίου καλείται να ανατρέξει στην απάντηση που δόθηκε στη γραπτή ερώτηση Ε-2836/96 του κ. Viola και άλλων ((ΕΕ C 91 της 20.3.1997 )), στην οποία η Επιτροπή ανέφερε τα μέσα που είχε στη διάθεσή της, αφενός, για να τηρηθούν οι δεσμεύσεις αυτής της συμφωνίας και, αφετέρου, να προστατεύσει στο μεγαλύτερο δυνατό βαθμό τις κοινοτικές εξαγωγές στο διεθνές εμπόριο γαλακτοκομικών προϊόντων. Επίσης διευκρινίζονται τα κριτήρια που λαμβάνονται υπόψη για τη διαφοροποίηση και, ενδεχομένως, η κατάργηση των επιστροφών προς ορισμένους προορισμούς.

Με την ευκαιρία αυτή η Επιτροπή επιβεβαιώνει ακόμη μία φορά ότι μεριμνά συνεχώς ώστε να χρησιμοποιούνται όλες οι δυνατότητες εξαγωγής αλλά επίσης και να κατανέμονται με έναν ισορροπημένο τρόπο οι αρνητικές συνέπειες του περιορισμού των επιδοτούμενων εξαγωγών στις διάφορες εθνικές παραγωγές. Η απόφαση να μειωθούν οι επιστροφές κατά 30% για τις εξαγωγές τυριών προς τις ΗΠΑ, εντάσσεται πλήρως στο πλαίσιο αυτό, διότι οι εξαγωγές Emmental προς τις Ηνωμένες Πολιτείες υπερτριπλασιάστηκαν το 1996 σε σχέση με το 1995.

Ο τομέας των τυριών δείχνει ένα δυναμισμό που δεν διαψεύδεται και εκδηλώνεται όχι μόνο με την διαρκή αύξηση της παραγωγής, αλλά επίσης με τη διαρθρωτική αύξηση της ζήτησης στην παγκόσμια αγορά παρά την πτώση των επιστροφών. Υπό τις περιστάσεις αυτές η επίπτωση των επιστροφών στον εν λόγω τομέα, εάν υπάρχει, πρέπει να είναι μηδαμινή σε σχέση με τον περιορισμό των επιδοτούμενων εξαγωγών που απορρέουν από τη συμφωνία GATT.